b'\n_START_ARTICLE_\nDinozavri\n_START_SECTION_\nDefinicija\n_START_PARAGRAPH_\nNadred \xc2\xbbDinosauria\xc2\xab je formalno poimenoval angle\xc5\xa1ki znanstvenik Richard Owen leta 1842. Ime je kombinacija gr\xc5\xa1kega izraza deinos (\xc2\xbbstra\xc5\xa1en\xc2\xab\xc2\xa0ali \xc2\xbbgrozen\xc2\xab) in sauros (\xc2\xbbku\xc5\xa1\xc4\x8dar\xc2\xab\xc2\xa0ali \xc2\xbbplazilec\xc2\xab). V nasprotju s splo\xc5\xa1nim prepri\xc4\x8danjem je izraz odra\xc5\xbeal Ownovo navdu\xc5\xa1enje nad velikostjo in veli\xc4\x8dastnostjo izumrlih \xc5\xbeivali, ne pa zaradi strahu pred njimi._NEWLINE_Paleontologi se skoraj popolnoma strinjajo, da so pti\xc4\x8di potomci dinozavrov iz skupine teropodov. Pti\xc4\x8di po njihovem mnenju pripadajo podskupini Maniraptora, ki so coelurozavri, ki so teropodi, ki pripadajo skupini saurischians, torej dinozavrom. Glede na skupnega prednika bi pti\xc4\x8de torej lahko pri\xc5\xa1tevali k dinozavrom, vendar pa je delitev na \xc2\xbblete\xc4\x8de dinozavre\xc2\xab\xc2\xa0in \xc2\xbbnelete\xc4\x8de dinozavre\xc2\xab\xc2\xa0okorna. Po starej\xc5\xa1em Linnejevem sistemu so pti\xc4\x8di posebna skupina. Tako se razvrstitev pti\xc4\x8dev v sistem razlikuje glede na stroko. V nadaljevanju \xc4\x8dlanka so lete\xc4\x8di dinozavri pti\xc4\x8di, ostali pa dinozavri.\n_START_SECTION_\nPodro\xc4\x8dja raziskovanja\n_START_PARAGRAPH_\nPodatke o dinozavrih lahko dobimo s pomo\xc4\x8djo razli\xc4\x8dnih znanstvenih panog, kot so fizika, kemija, biologija, geologija, paleontologija ..._NEWLINE_Raziskava obsega odkritje fosila, rekonstrukcijo in konzervacijo ter interpretacijo fosilov, da bi bolje razumeli evolucijo, klasifikacijo in obna\xc5\xa1anje dinozavrov.\n_START_SECTION_\nEvolucija\n_START_PARAGRAPH_\nDinozavri so se odcepili od prednikov praku\xc5\xa1\xc4\x8darjev v obdobju triasa. _NEWLINE_Prvi dinozavri so se pojavili pred okrog 230 milijoni let, okrog 20 milijonov let po permsko-triasnem izumrtju, ko je izumrlo 70\xc2\xa0% vseh vrst na planetu. Nekaj vrst primitivnih dinozavrov se je hitro razvilo, tako da so zapolnili ve\xc4\x8dino praznih ni\xc5\xa1 v triasnem ekosistemu. Med vladavino dinozavrov, ki se je nadaljevala v obdobji jure in krede, so prakti\xc4\x8dno vse kopenske \xc5\xbeivali ve\xc4\x8dje od 1 m, ki jih danes poznamo, pripadale dinozavrom._NEWLINE_Vsi dinozavri, z izjemo linije, ki se je razvila v dana\xc5\xa1nje pti\xc4\x8de, so izumrli pred 65 milijoni let v kretsko-terciarnem izumrtju.\n_START_SECTION_\nToplokrvnost\n_START_PARAGRAPH_\nVpra\xc5\xa1anje, \xc4\x8de so bili dinozavri toplokrvni ali mrzlokrvni, je med znanstveniki vedno spro\xc5\xbealo burne razprave, najprej glede mo\xc5\xbenosti in potem glede metod, s katerimi bi lahko to pokazali._NEWLINE_Ob odkritju so paleontologi predpostavili, da so bili mrzlokrvni ("stra\xc5\xa1ni ku\xc5\xa1\xc4\x8darji", kot pove njihovo ime). Iz tega je sledilo, da so bili dinozavri po\xc4\x8dasne \xc5\xbeivali, ki so se kot dana\xc5\xa1nji plazilci morali greti na soncu. Vendar pa so nova odkritja, kot so polarni dinozavri, ki so morali pre\xc5\xbeiveti dolge temne mesece, pernati dinozavri, katerih perje je delovalo kot izolacija in analiza \xc5\xbeil, ki so bolj podobne \xc5\xbeilam toplokrvnih \xc5\xbeivali, potrdila mo\xc5\xbenost, da so bili nekateri dinozavri sposobni nadzirati telesno temperaturo. Okostja ka\xc5\xbeejo, da so se npr. teropodi obna\xc5\xa1ali bolj kakor toplokrvne \xc5\xbeivali, medtem ko imajo zavropodi manj teh zna\xc4\x8dilnosti. Mogo\xc4\x8de so bili nekateri toplokrvni in drugi mrzlokrvni, \xc4\x8deprav ve\xc4\x8dina paleontologov misli, da je toplokrvnost bolj verjetna.\n_START_SECTION_\nTeorije o izumrtju\n_START_PARAGRAPH_\nIzumrtje nelete\xc4\x8dih dinozavrov je eno od najbolj zanimivih vpra\xc5\xa1anj v paleontologiji. V osemdesetih letih je Walter Alvarez postavil teorijo, v kateri je povezal izumrtje z udarcem asteroida pred okrog 66 milijoni let. Na to ka\xc5\xbee nenadna sprememba vsebnosti iridija v fosilnih plasteh. Dokazi ka\xc5\xbeejo, da je 10\xc2\xa0km \xc5\xa1irok bolid zadel polotok Jukatan v Mehiki (danes naj bi bil krater v Mehi\xc5\xa1kem zalivu), ustvaril 170\xc2\xa0km \xc5\xa1irok krater Chicxulub in povzro\xc4\x8dil masovno izumrtje. Znanstveniki \xc5\xa1e vedno ugotavljajo, \xc4\x8de so bili dinozavri \xc5\xbee pred udarcem v zatonu, ali so bili \xc5\xa1e vedno v polnem razvoju._NEWLINE_\xc4\x8ceprav se hitrosti izumrtja ne da dolo\xc4\x8diti samo iz fosilnih ostankov, zadnji modeli ka\xc5\xbeejo, da je potekalo zelo hitro. Pri udarcu se je sprostila veliko energije in veliko snovi je odneslo v ozra\xc4\x8dje. Posledi\xc4\x8dno je zato Zemlja prejela manj toplote s Sonca in se tako ohladila. Druge teorije govorijo o pove\xc4\x8dani vulkanski aktivnosti in padanju koncentracije kisika v ozra\xc4\x8dju._NEWLINE_Skupaj z dinozavri so izumrle tudi druge skupine \xc5\xbeivali, med drugim amoniti, mozazavri, pleziozavri, pterozavri, rastlinojedi krokodili in \xc5\xbeelve ter veliko skupin sesalcev in pti\xc4\x8dev.\n_START_SECTION_\nDokazi o kenozoiskih dinozavrih\n_START_PARAGRAPH_\nNekateri fosili iz El Oja, Ju\xc5\xbena Amerika, ka\xc5\xbeejo na to, da je nekaj dinozavrov pre\xc5\xbeivelo izumrtje in do\xc5\xbeivelo paleocen. Nekaj fosilov namiguje celo na dinozavre vse do eocena, vendar so mo\xc4\x8dno dvomljivi. Ni izklju\xc4\x8deno, da je nekaj dinozavrov \xc5\xbeivelo \xc5\xa1e ve\xc4\x8d sto let po izumrtju. Ve\xc4\x8dina fosilov, ki ka\xc5\xbeejo na dinozavre v kenozoiku, je verjetno kontaminiranih. \xc5\xa0e vedno pa nekateri mislijo, da bi nekaj dinozavrov lahko pre\xc5\xbeivelo na izolirani Antarktiki in da so izumrli \xc5\xa1ele s klimatskimi spremembami.\n_START_SECTION_\nO\xc5\xbeivljanje izumrlih dinozavrov\n_START_PARAGRAPH_\nIdeja, da bi s pomo\xc4\x8djo kloniranja ponovno o\xc5\xbeivili dinozavre, je postala popularna s knjigo in filmom Jurski park. Avtor Michael Crichton je predlagal, da bi DNK dinozavrov dobili iz komarjev, ujetih v jantarju. Ta metoda je s stali\xc5\xa1\xc4\x8da dana\xc5\xa1nje znanosti za zdaj \xc5\xa1e nemogo\xc4\x8da, saj DNK s \xc4\x8dasom razpade zaradi stika z zrakom, vodo ali zaradi sevanja. V filmu je zagre\xc5\xa1ena tudi napaka, saj so DNK pridobili iz jantarja iz Dominikanske republike, ki je star samo 30 milijonov let in je tako nastal davno po izumrtju dinozavrov._NEWLINE_Druga mo\xc5\xbenost, za zdaj \xc5\xa1e teoreti\xc4\x8dna, je rekonstrukcija zaporedja genov glede na genom danes \xc5\xbeive\xc4\x8dih sorodnih vrst (pti\xc4\x8dev in plazilcev).\n_START_SECTION_\nOdkritje mehkega tkiva dinozavrov\n_START_PARAGRAPH_\nMarca 2005 je revija Science objavila, da so v kosti tiranozavra odkrili mehko tkivo, staro 68 milijonov let. Ko so fosilno kost preparirali, so odkrili nepo\xc5\xa1kodovane strukture kot so \xc5\xbeile, kostne celice in vezivno tkivo. Opazovanje pod mikroskopom je pokazalo, da se je ohranila struktura celo na celi\xc4\x8dnem nivoju. Kako pomembno je to odkritje, \xc5\xa1e ni znano, \xc4\x8deprav so ga nekateri takoj povezali z Jurskim parkom.\n_START_SECTION_\nDinozavri v popularni kulturi\n_START_PARAGRAPH_\nDinozavri \xc5\xbee dolgo burijo \xc4\x8dlove\xc5\xa1ko domi\xc5\xa1ljijo in se velikokrat pojavljajo v fantazijskih ali znanstvenofantasti\xc4\x8dnih delih. Znane so knjige Izgubljeni svet Arhurja Conana Doyla, Jurski park Michaela Crichtona in druge. _NEWLINE_Dinozavri so se pojavljali tudi v filmih, na primer v Milijon let pred na\xc5\xa1im \xc5\xa1tetjem (v tem filmu sta dve veliki napaki, dinozavri so namre\xc4\x8d pred milijonom let \xc5\xbee zdavnaj izumrli, pa tudi isto\xc4\x8dasno z ljudmi niso nikoli \xc5\xbeiveli). V prvih filmih so \xc5\xa1e uporabljali animirane modele, pravi razcvet pa je pri\xc5\xa1el z razvojem ra\xc4\x8dunalni\xc5\xa1ke animacije. V filmu Jurski park (1993) in njegovih dveh nadaljevanjih smo lahko \xc5\xbee videli precej realisti\xc4\x8dne dinozavre. Sledilo je tudi precej dokumentarcev, na primer BBC-jev Sprehod z dinozavri. Dinozavri so priljubljeni tudi v risankah in stripih.'